b'\n_START_ARTICLE_\nViktor Gr\xc4\x8dar\n_START_SECTION_\n\xc5\xbdivljenjepis\n_START_PARAGRAPH_\nRojen je bil leta 1881 v Mokronogu pri Trebnjem._NEWLINE_Viktor Gr\xc4\x8dar je bil po izobrazbi u\xc4\x8ditelj. U\xc4\x8ditelji\xc5\xa1\xc4\x8de je kon\xc4\x8dal v Ljubljani. Med prvo svetovno vojno je bil v ruskem ujetni\xc5\xa1tvu, zatem pa dobrovoljec na solunski fronti._NEWLINE_Od aprila 1919 je deloval kot \xc5\xa1olski upravitelj v Mariboru. Gr\xc4\x8dar je bil med obema svetovnima vojnama ves \xc4\x8das dejaven v mariborski mestni politiki, najprej kot \xc5\xbeupan (1921-1924), nato pa do konca Kraljevine Jugoslavije kot ob\xc4\x8dinski oz. mestni svetnik in kot \xc4\x8dlan raznih ob\xc4\x8dinskih odborov._NEWLINE_Julija 1941 ga je okupator z dru\xc5\xbeino izgnal v Srbijo. Umrl je leta 1942 v \xc4\x8ca\xc4\x8dku.\n_START_SECTION_\n\xc5\xbdupanovanje\n_START_PARAGRAPH_\nKot politik je bil socialist._NEWLINE_Na aprilskih ob\xc4\x8dinskih volitvah leta 1921 so zmagali socialni demokrati. Za mariborskega \xc5\xbeupana je bil izvoljen u\xc4\x8ditelj Viktor Gr\xc4\x8dar, ki je tako postal prvi slovenski izvoljeni \xc5\xbeupan Maribora. \xc5\xbdupan Maribora je bil od leta 1921 do 1924. V naslednjem mandatu je deloval kot \xc4\x8dlan ob\xc4\x8dinskega sveta._NEWLINE_\xc5\xbdupan Gr\xc4\x8dar je septembra leta 1921 v prostorih nekdanjega kazina na Slom\xc5\xa1kovem trgu dolo\xc4\x8dil prostore za knji\xc5\xbenico, predhodnico Univerzitetne knji\xc5\xbenice Maribor. Takoj v za\xc4\x8detku njegovega \xc5\xbeupanovanja so se za\xc4\x8deli resno ukvarjati s problemom izobra\xc5\xbeevanja odraslih in ljudske prosvete. Socialni demokrati so imeli svoje nazore o izobra\xc5\xbeevanju delavcev in jih sku\xc5\xa1ali uresni\xc4\x8diti v ljudski univerzi. Dne 27. oktobra se je iz U\xc4\x8diteljskega dru\xc5\xa1tva za Maribor in bli\xc5\xbenjo okolico izlo\xc4\x8dil in osamosvojil Pedago\xc5\xa1ko-didakti\xc4\x8dni odsek, ki ga je vodil ugledni pedago\xc5\xa1ki strokovnjak Gustav \xc5\xa0ilih. Odsek se je 1927. leta preimenoval v Pedago\xc5\xa1ko centralo, izjemno pomembno znanstveno in strokovno zdru\xc5\xbeenje. Prvo predavanje mariborske ljudske univerze je bilo zve\xc4\x8der v soboto 28. januarja 1922 v mali kazinski dvorani, ki je bila napolnjena. Pred predavanjem je navzo\xc4\x8de pozdravil \xc5\xbeupan Viktor Gr\xc4\x8dar in obrazlo\xc5\xbeil namen dru\xc5\xa1tva._NEWLINE_V njegovem mandatu je vlada 26. aprila 1922 sprejela uredbo o razdelitvi dr\xc5\xbeave na oblasti. Mariborska oblast je obsegala ozemlje biv\xc5\xa1ega \xc5\xa1tajerskega dela, prevaljski okraj, Prekmurje in Medjimurje. Imela je 7.569 km\xc2\xb2 povr\xc5\xa1ine in po ljudskem \xc5\xa1tetju iz leta 1921 624.121 prebivalcev._NEWLINE_Ljudsko \xc5\xa1tetje, izvedeno 31. januarja 1921 je pokazalo, da je bilo v Mariboru 22.653 Slovencev (67%) in 6.585 Nemcev (21%).'